הוועדה המשותפת לוועדת הכנסת ולוועדת הכספים לעניין תקציב הכנסת, כנסת 17, פרוטוקול מספר 8, 2006-12-26 15:15

רוחמה אברהם-בלילא: אנחנו דנים בתקציב הכנסת, בסוגיה שהייתה צריכה להגיע להכרעה בכל מה שקשור גם לקרנות וגם לחקיקה.

רוחמה אברהם-בלילא: אני רוצה להביא את זה לסיום ולהצבעה.

רוחמה אברהם-בלילא: נשמע את הצעת מנכ"ל הכנסת.

אבי בלשניקוב: גברתי יושבת-ראש הוועדה, אני מבקש לאשר את התקציב כפי שהוא עם אותו סעיף של 2 מיליון ו-200 אלף שקלים לטובת הקרנות, כאשר כפי שידוע לכם, מדי שנה קרן המלות מתקצבת ומחלקת 2 מיליון שקלים.

אבי בלשניקוב: כך שבעצם נותר כרגע באישור שלכם כאן

אבי בלשניקוב: 200 אלף שקלים, כאשר הייתה בכוונתי להביא במהלך החודשים הקרובים – כשם שעשיתי בשנה החולפת – בקשה להעברה תקציבית מעודפים בקרנות משנת 2006 לטובת 2007.

אבי בלשניקוב: אני מניח שעם המנה הראשונה הזו של ה-200 אלף שקלים אני אסתדר בקרן הנזקקים, אבל כאשר אני אגיע לכאן על-מנת לבקש את ההעברה התקציבית של העודפים, של עוד 800 אלף שקלים, אני אגיע לכאן על-פי סיכום מראש ואני אביא - על דעת היועצת המשפטית של הכנסת, כמובן הכול על דעת יושבת ראש הכנסת – תוכנית כוללת שתיתן מענה הולם לכל סוגיית הקרנות.

אבי בלשניקוב: אשר על כן אני מבקש לאשר את התקציב כפי שהוא.

רוחמה אברהם-בלילא: האם ליועצת המשפטית יש משהו לומר בעניין הזה?

נורית אלשטיין: כן.

נורית אלשטיין: נוכח כך שמתוך ה-2,200 מיליון שקלים שמבקשים, שני מיליון הם מקרן המלגות שממילא אמרנו שהשנה אנחנו מבקשים לתקצב את זה כי התחייבנו.

נורית אלשטיין: נוכח ההודעה של המנכ"ל שהוא לא יבקש אישור הוועדה להעברה של 800 אלף שקלים שנשארו לו משנה שעברה לקרן הנזקקים אלא בכפוף להסדר משפטי שיושג על-דעתנו, אינני רואה בעיה לאשר את התקציב כפי שהוא, אבל ראיתי כאן דבר אחר שאני מבקשת את ההסבר, אלא אם כן אתה מוריד את זה, שזה סעיף 36.

נורית אלשטיין: מה זה קרן יושב-ראש הכנסת, 50 אלף שקלים?

אבי בלשניקוב: זוהי קרן שקיימת מזה שנים רבות.

אבי בלשניקוב: במשך שנים רבות, לפני תקופתו של אריה האן, קיימת קרן שנקראת קרן יושב-ראש הכנסת.

אבי בלשניקוב: זוהי קרן קטנה שנועדה למקרים של מצוקות, גם של עובדי כנסת, גם מקרים מאוד חריגים.

אבי בלשניקוב: שוחחה אתי על כך היועצת המשפטית של הכנסת.

אבי בלשניקוב: אני נענה לפנייתה לגבי הקרן הזאת ואני מוחק אותה.

רוחמה אברהם-בלילא: לאור ההודעה של מנכ"ל הכנסת, אנחנו עוברים להצבעה.

רוחמה אברהם-בלילא: אנחנו מצביעים על שני דברים.

רוחמה אברהם-בלילא: ההצבעה הראשונה היא על שינויים בתקציב הכנסת לשנת 2006 והשנייה, הצעת תקציב הכנסת לשנת 2007.

רוחמה אברהם-בלילא: ההצבעה תהיה בהתאם לסעיף 11(ב)(1) לחוק יסודות התקציב, התשמ"א-1985.

רוחמה אברהם-בלילא: יושבת-ראש הכנסת מבקשת את אישור הוועדה להעביר את הסכומים המפורטים מטה מסעיף הרזרבה לסעיפים אחרים כמפורט להלן.

רוחמה אברהם-בלילא: מתוכנית פברואר 020401 – מיליון שקלים – לתוכנית 020201, מרכיבי שכר, חברי כנסת.

רוחמה אברהם-בלילא: כפי שאמרנו בתחילת הישיבה, העברה זו מתבקשת משום שבשנת 2006, שהיא הייתה גם שנת הבחירות, הייתה תחלופה רבה של חברי כנסת ולכן נצטרך לאשר את זה.

רוחמה אברהם-בלילא: לאחר מכן נאשר את התקציב.

גדעון סער: התיקון שלי לגבי קשרי חוץ.

רוחמה אברהם-בלילא: הוא אמר שהוא מכניס את התיקון הזה.

גדעון סער: אני לא יודע ממה למה מוסיפים את זה.

רוחמה אברהם-בלילא: אני מבקשת ממנכ"ל הכנסת.

אבי בלשניקוב: אני מודיע שאני נענה לפנייתו הצודקת והנכונה של חבר הכנסת גדעון סער לגבי תוספת של 500 אלף שקלים לתקציב של קשרי החוץ.

אבי בלשניקוב: הסעיף הזה יגדל מ-2 מיליון שקלים ל-2.5 מיליון שקלים ובמקביל אני מפחית סכום של 500 אלף שקלים.

נאדיה חילו: אני יכולה לשאול מה הכללים לנסיעות?

רוחמה אברהם-בלילא: אנחנו לא מקיימים דיון.

רוחמה אברהם-בלילא: את יכולה לשלוח מכתב למנכ"ל הכנסת, לשאול ותקבלי ממנו תשובה.

רוחמה אברהם-בלילא: זה לא המקום.

רוחמה אברהם-בלילא: אנחנו עוברים להצבעה על הסעיף הראשון, תקצוב של מיליון שקלים לשכר חברי הכנסת.

רוחמה אברהם-בלילא: מי בעד העברה?

רוחמה אברהם-בלילא: 7.

רוחמה אברהם-בלילא: מי נגד?

רוחמה אברהם-בלילא: אין.

רוחמה אברהם-בלילא: מי נמנע?

רוחמה אברהם-בלילא: אין.

רוחמה אברהם-בלילא: אושרו השינויים בתקציב הכנסת לשנת 2006 אני קובעת שההעברה אושרה.

רוחמה אברהם-בלילא: אנחנו מצביעים על תקציב הכנסת, עם כל ההערות שנרשמו בפרוטוקול, כולל הערתו של המנכ"ל בנוגע לסוגיה של תקציבי הסיעות.

רוחמה אברהם-בלילא: סיכמנו לגבי הסיעות שתוגש הצעת חוק ונגרום למהלך של חקיקה מהיר.

רוחמה אברהם-בלילא: הסוגיה של הקרן לעמותות בוטלה מהתקציב.

רוחמה אברהם-בלילא: הסוגיה של הקרן לנזקקים, כפי שאמר המנכ"ל, הוא ימציא בעוד חודש את הפתרון לסוגיה של ה-800 אלף שקלים הנותרים.

רוחמה אברהם-בלילא: מי בעד העברת תקציב הכנסת לשנת הכספים 2007?

רוחמה אברהם-בלילא: 6.

רוחמה אברהם-בלילא: מי נגד?

רוחמה אברהם-בלילא: מי נמנע?

רוחמה אברהם-בלילא: תקציב הכנסת לשנת הכספים 2007 – אושר העברתם כאן תקציב שהוא נכון ומאוזן.

רוחמה אברהם-בלילא: סיימנו תהליך של הצבעה על תקציב הכנסת.

רוחמה אברהם-בלילא: מתוך השעות שישבנו כאן, אין ספק שהפעם הזו יצאתם עם תקציב שהוא חסכוני, נכון וראוי, ואני מאחלת לכם שתמשיכו לפעול מתוך הראייה הזו וגם מתוך הראייה העתידי.

רוחמה אברהם-בלילא: אני עומדת על בקשתי שבמהלך שבוע הבא, או מיד לאחר שנסיים את תקציב המדינה וחברי הכנסת יהיו יותר פנויים, מאוד הייתי רוצה שיגיע לכאן מנכ"ל הכנסת וייתן לנו פירוט יתר על כל השינויים המבניים שאתם עומדים לעשות בכנסת ומה התוכניות העתידיות שלכם.

רוחמה אברהם-בלילא: אני מודה לחברי ועדת הכנסת והכספים המשותפת.